KAOS: Frykt for budsjettkaos førte til at de borgerlige banket gjennom utsatt frist – allerede før budsjettforhandlingene har kommet i gang.

Budsjettet

Egentlig må partiene bli enige om statsbudsjettet slik at Stortingets finanskomité kan avgi sin innstilling innen 20. november. Men med unntak av 2014-budsjettet, har «samarbeidspartiene» aldri klart å holde fristen som er nedfelt i Stortingets forretningsorden.

Nå har det årlige budsjettkaoset ført til strid på Stortinget, erfarer Klassekampen.

I år var nemlig de borgerlige partiene føre var. Høyres Nikolai Astrup, som leder finanskomiteen, søkte presidentskapet om å fravike fristen – allerede før første forhandlingsmøte. Utsettelsen ble behandlet i presidentskapet torsdag 26. oktober.

Ap og Senterpartiet stemte imot, men med stortingspresident Olemic Thommesens (H) dobbeltstemme ble det vedtatt å utsette finanskomiteens frist med litt over en uke, fram til 30. november.

Det fører til at stortingssesjonen forlenges, fra 15. til 20. desember.

Budsjettfristene: • I Stortingets forretnings­orden heter det: «Senest 20. november skal finanskomiteen avgi innstilling om nasjonalbudsjettet og statsbudsjettet, med forslag til rammevedtak for bevilgninger i samsvar med inndelingen i rammeområder fastsatt av Stortinget». • Stortinget skal behandle denne innstillingen innen en uke etter avgivelse. • Deretter skal fagkomiteene avgi innstilling om bevilgningene på sine områder. • Komiteenes innstillinger skal behandles av Stortinget «senest 15. desember». • Disse fristene blir nå vedtatt utsatt, til protester fra opposisjonen.

Rødgrønn misnøye

Utsettelsen har provosert opposisjonen. Etter at presidentskapet vedtok sin innstilling, har saken vært drøftet i et eget møte med stortingspresidenten, visepresidenten og de parlamentariske lederne.

På møtet skal den rødgrønne opposisjonen ha gitt uttrykk for kraftig misnøye, får Klassekampen opplyst.

SVs finanspolitisk talsperson, Kari Elisabeth Kaski, mener de blåblå legger opp til en useriøs budsjettbehandling:

– Når de borgerlige partiene innvilger seg selv ekstra tid, får alle andre dårligere tid til å behandle budsjettet. Det syns jeg er useriøst, sier hun til Klassekampen.

– Men har det noe å si? Har du noe håp om at SV gjennom stortingsbehandlingen kan påvirke det borgerlige budsjettet?

– Ja, definitivt. Vi vil fremme kritikk av budsjettet, som vi håper KrF og Venstre vil slutte seg til.

Marit Arnstad i Senterpartiet er heller ikke imponert:

– Det er et svakhetstegn for samarbeidspartiene at de gang på gang ikke klarer å holde seg til fristen som har vært nedfelt i Stortingets forretningsorden i 20 år, og som de selv har vært med på å vedta, sier hun.

Arnstad, som er Sps parlamentariske leder, viser blant annet til at kommunene må forholde seg til statsbudsjettet når de vedtar sine budsjetter, og mener utsettelsen derfor rammer dem.

Fristen er «vedtatt av en grunn», påpeker SV og Sp.

Høyre: Vil være ryddig

Astrup, som leder finanskomiteen, sier utsettelsen er foreslått av hensyn til Stortinget.

– Jeg vil unngå å sette Stortinget i tidsnød. Vi har dårligere tid i valgår, fordi Stortinget trer sammen seinere enn ellers. Jeg tror de fleste ser at de seks dagene som opprinnelig var satt av til budsjettforhandlinger ikke rekker.

– Det er bedre at vi varsler nå enn at vi vedtar en urealistisk tidsramme. Det gir fagkomiteene anledning til tilpasse seg og legge opp et fornuftig løp, sier Astrup.

Han mener at SV tar feil. De andre Stortingskomiteene skal få god tid til å behandle budsjettet, forsinker han.

– Stortingssesjonen utvides med fem dager. Og når det gjelder Senterpartiets innsigelse, tror jeg de fem dagene er til å leve med for dem som venter på utfallet.

politikk@klassekampen.no